Pia Kristensen (DF), 2002-02-08:
Dansk Folkeparti er enig med forslagsstillerne i, at der er brug for en bred vifte af tilbud til de marginaliserede grupper.
Vi mangler boliger til de hjemløse.
Vi mangler behandlingssteder og udslusningsboliger til sindslidende og misbrugere.
Det er jo ikke ligefrem en nyhed.
Det er et årelangt problem, og problematikken er der stadig væk.
Men det er langtfra godt nok.
Indsatsen skal være langt større.
Vi taler så meget om menneskerettigheder, men hvor er menneskerettighederne henne for disse grupper?
Jeg vil vove den påstand, at de er kørt ud på et sidespor.
Det er der måske enkelte, der har, men langt de fleste er havnet i den ulyksalige situation på grund af omstændigheder, de ikke selv har været herre over.
Og fra samfundets side har man blot ladet stå til.
Når man taler med mennesker, der har været hjemløse i mange år, erfarer man, at der er tale om fysisk og psykisk nedslidte personer, som har opgivet kampen for at få en bolig, som har affundet sig med situationen, som ikke har flere kræfter i behold og dermed har mistet evnen til at kæmpe for de mest basale rettigheder.
Det kan vi som samfund ikke være bekendt. Når det drejer sig om stofmisbrugere og sindslidende, er der også meget tilbage at ønske.
Dansk Folkeparti får adskillige henvendelser fra forældre til narkomaner, som klager deres nød over manglende behandlingssteder og lange ventelister.
Som de udtrykker det: Når vores søn eller datter er motiveret for en afvænning, så skal det være her og nu og ikke efter et halvt år på venteliste, for så er motiveringen forsvundet.
Sindslidende, der er udskrevet fra et behandlingssted til eget hjem,
indlægges ofte igen efter få måneder.
De magter ikke at være alene, og hvis kontaktpersonordningen svigter, går det helt galt.
Der skal selvfølgelig etableres flere bosteder for denne svage gruppe.
Dansk Folkeparti har ikke en færdigpakket løsning på alle disse problemer, men en langt større indsats er det altafgørende og det første skridt.
Fra centralt hold må man sikre, at amter og kommuner lever op til deres forpligtelser, for der er jo afsat midler både til de sindslidende og de hjemløse, så her er der ingen undskyldning.
Kommunerne har i forvejen store problemer med at finde ledige boliger til kvoteflygtninge.
Flygtninge har jo retskrav på at få en bolig inden for 3 måneder.
Det har en hjemløs dansker ikke.
Og jeg skal understrege, at Dansk Folkeparti mener, at det retskrav skal fjernes, for der er tale om en ganske urimelig forskelsbehandling. Afslutningsvis vil jeg sige, at Dansk Folkeparti er meget positive over for beslutningsforslag nr. B 32, men det er på sin vis overflødigt. Vi har fået en ny regering, og det er da positivt, at hjemløseområdet hører til et af regeringens højtprioriterede områder, og at man i det hele taget vil forstærke indsatsen over for de svageststillede grupper. Man må da håbe, at det lysner forude, og Dansk Folkeparti vil i hvert fald følge denne indsats ganske nøje.
Jeg vil sige til Socialdemokratiets ordfører, at med hensyn til det beløb har vi som sagt 150 mio. kr., som Dansk Folkeparti kan afsætte til nogle konkrete formål på socialområdet og sundhedsområdet.
Vi har ikke endnu fundet ud af, hvordan de skal bruges, men det er vi faktisk i fuld gang med.
Og det er selvfølgelig de svageste, der får først, det er da klart.
Til hr. Søren Krarup vil jeg sige, at jeg er enig med hr. Søren Krarup.
Jeg bliver forarget over, at hr. Villy Søvndal forarges over Dansk Folkeparti.
Jeg bliver ikke generet af det, men det, der generer mig, og det, jeg bliver forarget over, er, at det altså er en stor del af den danske befolkning, hr. Villy Søvndal kritiserer.
Vi i Dansk Folkeparti kan sagtens klare det, det er vi vant til.
Men det er alle dem, der har stemt på Dansk Folkeparti, hr. Villy Søvndal forarges over.
Så til fru Line Barfod: Jamen altså den rangorden, hvem har skabt den rangorden?
Det er ikke Dansk Folkeparti, der har bestemt, at flygtninge skal stå først til en bolig, og dernæst kommer danskerne.
Det er de partier, som har været med til at lave integrationsloven og lave det retskrav om boliger for flygtninge.
Man behøver ikke have den store lommeregnereksamen for at kunne regne ud, at med den store mangel på boliger, vi har her i landet, er det da flygtninge, der har førsteret til dem og ikke danske statsborgere.
Igen til fru Line Barfod med hensyn til pengene: Jamen vi har den pulje på 150 mio. kr., som skal udmøntes, og så er der altså nye finanslovforhandlinger, som snart starter, og så starter vi på nye budgetter i år 2003.